Mike Bolhuis-misdaadreeks eersdaags op kassieMike Bolhuis. (Foto: Verskaf) Die spesialis-ondersoeker Mike Bolhuis, die man wat wetsoortreders se broeke laat bewe, is vanaf Oktober op kykNET in die misdaadreeks Bolhuis te sien. Bolhuis, wat beskou word as een van Suid-Afrika se top-ondersoekers, was al betrokke by van die land se grootste moord- en bedrogsake. In dié reeks word daar dieper gedelf in van die sake wat al op sy lessenaar beland het, soos die Delmas-moorde, waarin die vyf maande oue Wiehan Botes en sy oppasser vermoor is en waarvan die moordenaar steeds op vrye voet is. Ander onderwerpe wat ondersoek gaan word, sluit die volgende in: Dwelmmuile: Desperate lede van die publiek word oortuig om dwelms in of uit die land te smokkel net om uiteindelik in die buiteland tot lang tronkstraf gevonnis te word of selfs die doodstraf opgelê te word. Hierdie misdryf word verder ondersoek en daar word met dwelmmuile se families gesels wat steeds in hoop probeer lewe. Wurban: Willie Steenkamp was ŉ finansiële konsultant en die hoof van ŉ internasionale beleggingsmaatskappy genaamd Wurban wat beleggers fabelagtige winste belowe het. Uiteindelik het miljoene rande én Steenkamp spoorloos verdwyn. Bolhuis het gou Steenkamp se ware kleure agtergekom. Ralph Haynes: Ralph Haynes, die man wat bekend was as die “Godfather van die Wes Rand”, verdwyn spoorloos in 2011 nadat hy vanaf Kitty Hawk-lughawe in ŉ helikopter opstyg. Maar hoekom was Haynes so berug en wat presies het van hom geword? Bolhuis soek steeds voort na hierdie man wat hy maar al te goed geken het. Die Knysna-moorde: Gedurende ŉ besonder bloedige paar maande in die pragtige dorpie Knysna verloor drie mense hulle lewe aan wat lyk soos die handewerk van ŉ reeksmoordenaar. Uiteindelik word ŉ plaaslike platejoggie in hegtenis geneem, maar sit die verkeerde persoon agter tralies? Bolhuis besoek weer Knysna saam met ŉ joernalis wat destyds die storie gedek het. Selfdood: Wanneer besluit ŉ persoon om hul eie lewe te neem en wanneer probeer ŉ moordenaar om dit soos selfdood te laat lyk? Bolhuis kry gereeld met hierdie tipe sake te doen. In die reeks word daar gesels met familielede wat agterbly met meer vrae as antwoorde. Ook vertel ŉ oorlewende van ŉ poging tot selfdood hul verhaal. Rian van Heerden, die vervaardiger van Bolhuis, meen die reeks gaan nie net baie interessant wees nie, maar dat kykers diep geraak gaan word. “Mike het ons vrye toegang tot sy organisasie, sy sake en sy lewe gegee ten einde hierdie reeks te vervaardig. Tydens die 13 episodes sal jy ware verhale van misdade beleef wat jou nie onaangeraak sal laat nie – net soos jy uiteindelik nie sonder ŉ sterk opinie van Mike sal wees nie.” Bolhuis meen hy wil vir kykers wys wat die realiteit in Suid-Afrika is en verskuilde kwessies na vore bring. “Kyk in konteks na elke episode van hierdie reeks en leer hoe om misdaad te verhoed en aan te spreek. En oor myself: Fokus op die feite en nie op hoorsê-inligting nie.” Bolhuis word vanaf Oktober op kykNET, DStv-kanaal 144, uitgesaai.